Zuma moedig SA aan om te registreer vir verkiesing | Maroela Media
Zuma moedig SA aan om te registreer vir verkiesing
Pres. Jacob Zuma het Vrydag 'n beroep op kiesers gedoen om seker te maak dat hulle geregistreer is om in die komende munisipale verkiesing te stem.
"Ek doen 'n beroep op alle geskikte burgers om in groot getalle hul betrokke stemdistrikte en -stasies te besoek en te registreer of hul inligting te laat bywerk sodat hulle gereed is vir hierdie belangrike demokratiese proses," het die president gesê.
Die komende naweek is deur die Onafhanklike Verkiesingskommissie (OVK) aangedui as die naweek wanneer kiesers by meer as 22 000 verkiesingstasies kan registreer.
Zuma het kiesers herinner dat die registrasie nie net vir kiesers is wat vir die eerste keer gaan stem nie, maar ook vir mense wat intussen verhuis het of deur veranderinge in die wyke of verkiesingsdistrikte geraak word.
Kiesers kan hul plaaslike stasies Saterdag en Sondag tussen 08:00 en 17:00 besoek en moet hul ID-boekie, slimkaart-ID of 'n geldige tydelike ID saamneem. Binnelandse Sake sal hierdie naweek ook hul kantore op dieselfde tye oophou sodat kiesers vir die nodige ID-dokumente kan aansoek doen, indien nodig.
"Ek moedig elke Suid-Afrikaner aan om te registreer om te kan stem en so jou belangrike plig as burger van hierdie land na te kom," het Zuma gesê. "Ons moedig ook jongmense aan wat vanjaar 18 jaar oud word om te registreer en sodoende 'n sê te hê in wie hul munisipaliteit bestuur."
Zuma sal Saterdag om 10:00 sy plaaslike verkiesingstasie by die Ntolwane Primêre Skool in Nkandla, KwaZulu-Natal, besoek.
Jong man verdrink in see by Strand
Bedoel hy ek moet ook stem? Wàt gemaak as die anc-munisipaliteit waarin ek woon slegs verteenwoordig word deur die ANC, DA en ander minder bekende konkoksies? Volgens dieselfde na-praters wat gereeld sê dat 'as jy nie stem nie tel jou stem vir die regerende party' en ek wat so gereeld soos elke keer hulle uitdaag om dit te verduidelik en te bewys en dan 'n oorverdowende stilte as antwoord kry, moet ek vir enige opposisie party waarmee ek heftig verskil stem, bloot om nie die anc te bevoordeel. Napraters het ek hulle genome want hulle praat bloot agter ander aan… Lees meer »
Die geskiedenis van Afrika het bewys dat demokrasie nie op hierdie vasteland werk nie. In Suid-Afrika gebruik korrupte politici verkiesings om hul kaartjies op die soustrein te bespreek onder die dekmantel van 'n sogenaamde demokratiese proses. Ek stem dus nie, want ek wil nie aandadig wees aan 'n proses wat wesenlik immoreel is nie. Zuma, die hoofnar in dié 'demokratiese' sirkus, kan dus maar sy pleidooie vir kieserregistrasie hou – by my val dit op dowe ore. Burgerregte-organisasies is waar minderhede se mag in Suid-Afrika werklik lê, nie in korrupte politieke prosesse nie.
As jy aan 'n rugby wedstryd deelneem moet jy die uitslag aanvaar. Wen of verloor. Al speel jy teen 'n baie beter, groter of profesionele span. Jy onderwerp jou aan die reels en beslissing. Netso as jy aan 'n verkiesing deelneem, moet jy die uitslag aanvaar en kan jy nie later gal braak en die wen party van enige valsheid of knoeiery beskuldig nie. Jy het uit vrye wil deelgeneem. Stem Reg, Bly Weg. Slegs dan kan jy kritiek lewer en veroordeel!
waarom hierdie omslagtige registrasieproses? Dit kos die staat net ekstra geld – geld wat eerder op behuising of beter mediese dienste en onderwys uitgegee kon word (of op nog 'n Nkandla…). In 1994 was net 'n ID goed genoeg om te stem en meer as 80% van alle stemgeregtigdes het gestem. die % was minder met elke verkiesing daarna.